stanford-oval/wikipedia huggingface dataset:
Lana Turner
Yksityiselämä > Avioliitot ja perhe

Ensimmäisen pika-avioliittonsa jälkeen Turner tapasi heinäkuussa 1942 toisen puolisonsa, näyttelijä-ravintoloitsija Joseph Stephen Cranen eräissä illallisjuhlissa. Avioituminen noudatti pitkälti samaa kaavaa kuin aiemmin Shaw’n kanssa: he karkasivat vihille Las Vegasissa viikon seurustelun jälkeen. Liitto mitätöitiin neljä kuukautta myöhemmin, kun selvisi ettei Crane ollut ottanut virallista avioeroa edellisestä vaimostaan. Turner odotti tuossa vaiheessa jo lasta Cranelle, joten he avioituivat uudestaan Tijuanassa 1943. Hän toivoi saavansa paljon lapsia, mutta hänen negatiivinen Rh-veriryhmänsä lisäsi komplikaatioiden riskiä. Turner synnytti ainoan lapsensa Cherylin 25. heinäkuuta 1943. Turner otti lopullisen avioeron elokuussa 1944, pääasiassa Cranen uhkapelaamisen takia.
Kolmen muskettisoturin kuvausten aikaan Turner alkoi seurustella New York Yankeesin omistajan Dan Toppingin veljen, miljonääri Henry J. ”Bob” Toppingin kanssa. Tämä kosi Turneria pudottamalla sormuksen hänen martinilasiinsa, ja parin häitä juhlittiin huhtikuussa 1948 Toppingin perhekartanossa Connecticutissa. Turner sai vuoden 1949 alussa tietää olevansa jälleen raskaana, mutta synnytti kuolleen keskospojan. Hän haki eroa Toppingista joulukuussa 1952 vedoten miehen alkoholi- ja uhkapeliriippuvuuteen.
Turnerin neljäs aviomies oli näyttelijä Lex Barker, jota hän oli alkanut tapailla jo ennen avioeroaan. Pari avioitui Turnerin palattua kuvausmatkoilta Euroopasta syyskuussa 1953. Vuonna 1956 Turner alkoi odottaa lasta Barkerille, mutta synnytys käynnistyi jälleen ennenaikaisesti ja tyttövauva syntyi kuolleena. Kun Turnerin tytär Cheryl paljasti Barkerin hyväksikäyttäneen häntä seksuaalisesti, Turner hääti miehen kotoaan aseella uhaten ja otti avioeron 1957, muutama viikko ennen Peyton Placen kuvauksia.
Vuosina 1960–1962 Turner oli naimisissa tilanomistaja Frederick ”Fred” Mayn kanssa. Hän muutti Mayn maatilalle Kalifornian Chinoon ja osallistui kotieläinten hoitoon. Eron jälkeen Turner ja May pysyivät läheisinä ystävinä.
Turnerin myöhemmätkin avioliitot tuottaja Robert Eatonin (1965–1969) ja hypnotisti Ronald Pellarin (1969–1972) kanssa jäivät lyhyiksi. Hän erosi Pellarista jo puoli vuotta häiden jälkeen, kun tämä oli väitetysti varastanut häneltä 35 000 dollaria sijoitusrahaa sekä kalliita koruja.
Yksityiselämä > Romanssit

Turnerilla oli 1940-luvulla lyhyt rakkaussuhde ainakin Tyrone Powerin, Frank Sinatran ja Howard Hughesin kanssa. Syksyllä 1947 Turner huomasi odottavansa lasta Powerille, mutta päätyi tällöinkin aborttiin. Suhde Hughesin kanssa kesti kolmisen kuukautta loppuvuonna 1946.
Ollessaan kuvaamassa elokuvaa Meidän lentäjien kesken keväällä 1957 Turner alkoi saada kukkalähetyksiä ja puhelinsoittoja Johnny Stompanatolta. Tämä piiritti Turneria sitkeästi ja sai hänet kiinnostumaan. Turner aloitti rennon seurustelun Stompanaton kanssa, jolla oli vahvoja yhteyksiä Los Angelesin alamaailmaan. Kun Turnerille selvisi miehen olevan todellisuudessa gangsteri, hän yritti lopettaa suhteen, mutta Stompanaton käytös muuttui uhkaavaksi. Väkivaltaisia riitoja ja sovintoja täynnä ollut suhde jatkui noin vuoden ajan. Turner kertoi muistelmissaan, että Stompanato oli jopa huumannut hänet ja ottanut hänestä sen jälkeen alastonkuvia kiristystä varten.
26. maaliskuuta 1958 Turner osallistui Oscar-gaalaan, jossa hän oli ehdokkaana sekä esitteli parhaan miessivuosan palkinnon voittajan. Stompanato suuttui, koska ei ollut päässyt mukaan ja Turnerin palattua yöllä kotiin pahoinpiteli tämän. Illalla 4. huhtikuuta Stompanato saapui Turnerin luo, ja tilanne kärjistyi kovaan riitelyyn makuuhuoneessa. Turnerin 14-vuotias tytär Cheryl panikoi uhkaavassa tilanteessa ja meni väliin puukottamalla Stompanatoa keittiöveitsellä. Tapauksen oikeuskäsittely oli laaja mediasensaatio, mutta Turnerin tai Cherylin ei katsottu syyllistyneen rikokseen. Lehdet kirjoittivat myöhemmin Cherylin kapinoinnista ja kotoa karkailusta, jolloin Turner alkoi pelätä tyttärensä kärsivän yhä Stompanaton kuoleman aiheuttamasta traumasta. Hän lähetti tyttärensä väliaikaisesti Connecticutiin mielenterveystukikeskukseen.
Etenkin Turnerin kuoleman jälkeen on juoruttu, että hän olisi itse tappanut Stompanaton ja vierittänyt syyn tyttärensä niskoille. Lisäksi tapausta tutkineen rikosetsivän on väitetty hävittäneen todisteita. Huhuja ei kuitenkaan ole todennettu pitävästi.
Yksityiselämä > Viimeiset vuodet

Turner käytti alkoholia ja tupakoi miltei koko ikänsä. Hän lopetti alkoholinkäytön kuusikymppisenä säästääkseen terveyttään, mutta tupakasta hän ei kyennyt luopumaan. Hänellä diagnosoitiin kurkkusyöpä vuonna 1992. Lehdistötiedotteessa Turner kertoi, että sairaus oli havaittu aikaisessa vaiheessa, mutta myöhempi radikaalileikkaus paljasti syövän levinneen jo leukaan ja keuhkoihin. Sädehoidon avulla Turner sai syövän selätettyä alkuvuodesta 1993, mutta kesällä 1994 sen todettiin uusiutuneen.
Turner esiintyi julkisuudessa viimeisen kerran syyskuussa 1994 San Sebastiánin elokuvajuhlilla, jossa hän otti vastaan elämäntyöpalkinnon. Hän kuoli kurkkusyöpään 74-vuotiaana kotonaan Los Angelesissa 29. kesäkuuta 1995. Hänet tuhkattiin, ja tuhkat luovutettiin hänen tyttärelleen Cheryl Cranelle.
Merkitys

Monet elokuvahistorioitsijat ovat pitäneet Turnerin löytämistä filmiin yhtenä populaarikulttuurin legendoista sekä osana Hollywoodin mytologiaa. Häntä on eritoten pidetty yhtenä kaikkien aikojen hohdokkaimmista filmitähdistä niin elinaikanaan kuin sen jälkeen. Hänen imagonsa tärkein määritelmä oli glamour, joka oli hänelle itselleen tärkeää säilyttää, sillä hän piti sitä osana omaa henkilöllisyyttään.
Turneria pidetään lisäksi amerikkalaisen unelman toteutumisen symbolina. Toisaalta jotkut kriitikot ovat nähneet hänet kuolemansa jälkeen vain ”studiotekoisena tuotteena” ja ”haalistuneena aikakauden jäänteenä”, joka ei neljännesvuosisataisen elokuvauransa aikana saavuttanut mitään kovin merkittävää. Jotkut tutkijat puolestaan laskevat Turnerin glamour-persoonansa ja henkilökohtaisten kamppailujensa ansiosta merkittäväksi homoikoniksi.
Lana Turnerilla on tähti Hollywood Walk of Famella osoitteessa 6241 Hollywood Blvd.
Aiheesta muualla

Wikimedia Commonsissa on kuvia tai muita tiedostoja aiheesta .
Lana Turner Internet Movie Databasessa. (englanniksi)
Lana Turner NNDB:ssä
Viisivuotias Julia Turner kotikaupungissaan Idahon Wallacessa.
Lana Turner Revyytytön still-kuvassa.
Turner Kohtalon tuomion kuvauksissa. Aistikkaan roolin on sanottu määrittäneen hänen uransa.
Turner nauhoittamassa Suspense-radiokuunnelmaa vuonna 1945.
Lana Turner ja Johnny Stompanato Acapulcossa neljä päivää ennen Stompanaton kuolemaa.
Turner elokuvassa Suurinta elämässä.
Turner vuonna 1944.
Turner (keskellä) entisen miehensä Stephen Cranen ja äitinsä Mildredin kanssa tyttärensä oikeuskuulemisessa.
Lana Turner elokuvan Tohtori Jekyll ja Mr. Hyde (1941) trailerissa.
Louise Elisabeth (Orléans)

| Louise Elisabeth |
| --- | --- |
 Louise Elisabeth, Jean Ranc 1724
Espanjan kuningatar
Valtakausi:  15. tammikuuta – 31. elokuuta 1724

Syntynyt:  Louise Élisabeth d'Orléans, Princesse du sang de France 9. joulukuuta 1709 Versailles'n palatsi, Ranskan kuningaskunta
Kuollut:  16. kesäkuuta 1742 (ikä 32) Luxembourgin palatsi, Pariisi
Hautapaikka:  Église de Saint Sulpice, Pariisi
Puoliso:  Ludvig I vih. 1721, mitätöity 1724
Suku:  Orléans
Isä:  Orléansin herttua Filip II
Äiti:  Françoise Marie de Bourbon
Uskonto:  roomalaiskatolaisuus
Louise Elisabeth (ransk. Louise Élisabeth d'Orléans, espj. Luisa Isabel de Orleans); (11. joulukuuta 1709, Versailles'n palatsi, Ranskan kuningaskunta – 16. kesäkuuta 1742, Luxembourgin palatsi, Pariisi) oli Ranskan kuningashuoneen prinsessa, josta tuli Ludvig I:n puolisona lyhyeksi aikaa Espanjan kuningatar vuonna 1724.
Suku ja lapsuus

Louise Elisabethin isä oli Orléansin herttua Filip II, joka oli Ranskan sijaishallitsija kuningas Ludvig XV:n alaikäisyyden aikana. Hänen äitinsä oli Françoise Marie de Bourbon (1677–1749), joka oli kuningas Ludvig XIV:n ja tämän virallisen rakastajattaren Françoise-Athénaïs de Rochechouart, markiisitar de Montespanin (1640–1707) nuorin laillistettu tytär (Légitimée de France).
Louise Elisabeth syntyi kahdeksanlapsisen perheen kolmanneksi nuorimpana. Perhe oli pettynyt kun hän ei ollut kauan toivottu poika vaan viides tytär, vaikka hänellä oli kuusi vuotta vanhempi veli Louis. Hänet tunnettiin Ranskan hovissa nimellä Mademoiselle de Montpensier. Arvostaan ​​huolimatta hän varttui ilman prinsessalle kuuluvaa koulutusta. Häntä ei oltu edes kastettu, ja hänen täytyi mennä kasteelle kiireesti 22. lokakuuta 1721, jotta voisi mennä naimisiin. Hänen isoäitinsä, prinsessa Elisabet Charlotte, arvosteli häntä ankarasti: "Ei voida sanoa, että Mademoiselle de Montpensier olisi ruma. Hänellä on kauniit silmät, hieno valkoinen iho ja hyvin muotoutunut nenä, vaikkakin hieman ohut ja hyvin pieni suu. Kaikesta tästä huolimatta hän on kuitenkin epämiellyttävin ihminen, jonka olen koskaan nähnyt elämässäni. Kaikissa teoissaan, puhuipa hän, syö tai juo, hän on kärsimätön, joten emme minä tai hän ole vuodattaneet kyyneleitä, kun sanoimme hyvästit."
Hänen isänsä Orléansin herttua ja Espanjan kuningas sopivat lastensa välisistä avioliitoista vuonna 1721, joilla paranneltiin neliliiton sodan jälkiä: Ranskan dauphin Louis (tuleva Ludvig XV) kihlattiin kolmivuotiaalle Espanjan infanta María Ana Viktorialle (1718–1781)  ja 11-vuotias prinsessa Louise Élisabeth kihlattiin 13-vuotiaalle Espanjan infante Luisille. Prinsessat vaihdettiin 9. tammikuuta 1723 valtakuntien rajalla sijaitsevan Bidasoa-joen Isla de los Faisanes -saarella.
Avioliitto

Louise Élisabeth ja kruununprinssi Luis avioituivat 20. tammikuuta 1723. Kaksi vuotta häiden jälkeen Espanjan vanha kuningas Filip V luopui kruunusta 15. tammikuuta 1724. Luisista tuli 16-vuotiaana kuningas Ludvig I ja Louise Élisabethista kuningatar 13-vuotiaana. Hän käyttäytyi oudosti eikä asemansa mukaisesti ja aviopuoliso määräsi hänet lukittavaksi huoneisiinsa. Louise Elisabeth ei sopeutunut Espanjan uskonnolliseen hoviin, häntä pidettiin huonosti kasvatettuna ja hän kieltäytyi usein puhumasta miehelleen, eikä liitosta syntynyt lapsia, koska avioliittoa ei oltu pantu täytäntöön. Kaikesta huolimatta aviopuoliso tunsi häneen aitoa kiintymystä.
Louise Élisabethista ei pidetty Espanjan hovissa hänen ympärillään pyörivien välikohtausten ja skandaalien vuoksi. Näitä ovat muun muassa käveleminen palatsissa alastomana, muiden ihmisten provosointi intiimialueita julkisesti esittelemällä, haisevana ja siivottomana esiintyminen, julkinen röyhtäily ja piereskely, kieltäytyminen alusvaatteiden käyttämisestä, juoksentelu pitkin palatsin käytäviä, hyppely puihin hevosen selästä ja äärimmäiset syömishäiriöt ja alkoholin runsas käyttö. Hänellä oli myös pakkomielle puhdistaa palatsin lattioita ja ikkunoita omia vaatekappaleitaan käyttäen riisuutumalla alasti. Nykyaikaisen diagnoosin perusteella hänen käytöksensä johtui epävakaasta persoonallisuudesta. Hän kärsi myös ihosairaus erysipelasin aiheuttamista kasvaimista kaulallaan, jotka huomattiin heti hänen saavuttuaan Espanjaan ja joiden pelättiin aluksi olevan tarttuvia.
Aviopuoliso kuningas Ludvig kirjoitti lopulta isälleen: "En näe muuta ratkaisua kuin sulkea hänet mahdollisimman pian johonkin, sillä hänen ongelmansa pahenevat koko ajan." Hän piti lupauksensa ja määräsi 4. heinäkuuta Louise Élisabethin lähetettäväksi pois Buen Retiron palatsista ja suljettavaksi luostariin/vanhaan Habsburg-suvun Alcázarin kuninkaallisen palatsiin Madridissa [tiedot vaihtelevat]. Louise itki ja lähetti puolisolleen kirjeitä pyytääkseen anteeksi. Ludvigille tuli sääli häntä kohtaan ja hän vapautti aviopuolisonsa 10. heinäkuuta [tai 20. heinäkuuta, tiedot vaihtelevat] 1724. Kun aviopuoliso sairastui kuolemaansa johtaneeseen isorokkoon 19. elokuuta [tai 15. elokuuta, tiedot vaihtelevat], Louise Élisabeth ryhtyi hoitamaan häntä, asetti itsensä tartunnalle alttiiksi ja sairastui myös itse. Elokuun viimeinen päivä kuningas kuoli.
Leski

Louise Élisabethin epäsuosio ja outo käytös tarkoittivat sitä, että Ludvigin kuoltua hänen appensa kuningas Filip V halusi mitätöidä avioliiton. Tämän seurauksena hän menetti suuren 600 000 livren vuosieläkkeen Espanjan entisenä kuningattarena ja joutui muuttamaan takaisin Ranskan kuningaskuntaan, serkku Ludvig XV kieltäytyi ottamasta häntä asumaan Versailles'n palatsiin tai tulemaan hoviin.
Leski Louise Élisabeth d'Orléans ja sisar Philippine Élisabeth Charlotte d'Orléans (1714–1734), joita Espanja ei suostunut elättämään, vaihdettiin Ranskan ja Espanjan rajalla maaliskuussa 1725 Ludvigin sisarpuoleen, 7-vuotiaaseen infanta María Ana Viktoriaan, joka oli ollut kihlattuna ja kasvatettava tulevan Ludvig XV:n puolisoksi nelivuotiaasta asti. Tapahtuma oli skandaali ja aiheutti maitten suhteisiin suuren särön.
Sisar Philippineä oli vuonna 1722 kaavailtu tulevan Espanjan kuninkaan Kaarle III:n puolisoksi ja hän oli ollut kauneutensa takia erittäin suosittu Espanjan hoviss. Poliittisen kentän muututtua – Parman herttuana prinssi Carlos oli nyt Ranskan vihollinen – eikä avioliitosta tullut mitään. Philippine palasi vuonna 1728 Ranskaan ja kuoli isorokkoon toukokuussa 1734 Pariisissa 19-vuotiaana.
Espanjan leskikuningatar tittelillä Louise oli asemaltaan korkeampi kuin hänen vanhempi sisarensa Modenan herttuatar Charlotte Aglaé d'Orléans (1700–1761), jonka kuski joutui päästämään nuoremman sisaren vaunut edelleen. Hän asettui elämään hiljaisesti vanhimman sisarensa Marie Louise Élisabeth d'Orléansin (1695–1719) – joka oli ollut naimisissa Louisen entisen apen Filip V:n veljen Berryn herttuan kanssa – aikanaan omistamissa Château de Vincennesissä ja Luxembourgin palatsissa Pariisissa. Hän eli viimeiset vuotensa syrjäytyneenä, sairaana ja köyhtyneenä vaatien itselleen leskikuningattaren eläkkeen maksamista ja pyytäen turhaan apua Espanjan kuningasperheeltä. Hän kuoli Luxembourgin palatsissa 42-vuotiaana kesäkuussa 1742 ja hänet haudattiin läheiseen Saint-Sulpicen kirkkoon.
Lawrence Lessig

Lawrence Lessig.
Lawrence Lessig (s. 3. kesäkuuta 1961) on oikeustieteen professori Stanfordin yliopistossa. Lessig on tutkinut erityisesti tekijänoikeus- ja tavaramerkkisäännöksiä internetin aikana.
Koulutustausta ja akateeminen opetus

Lessig suoritti alemman korkeakoulututkinnon (B.A.) taloustieteessä Yalessa, hallinnossa Pennsylvanian yliopistossa, ylemmän filosofiasta Cambridgessa ja oikeustieteen maisterin tutkintoon verrattavissa olevan Juris Doctor -tutkinnon Yalessa. Ennen siirtymistään Stanfordiin hän hoiti Berkman-professuuria Harvardissa ja oli sitä ennen Chicagon yliopiston professori.
Oikeushistoria

Lessig edusti Eric Eldredia tapauksessa "Eldred vastaan Ashcroft", joka vastusti vuoden 1998 tekijänoikeuksien voimassaoloaikaa kahdellakymmenellä vuodella pidentänyttä Sonny Bono Copyright Term Extension Actia.
Lessing on perustanut Center for Internet and Societyn. Hän sai vuonna 2002 Free Software Foundationin FSF Award for the Advancement of Free Softwaren ja valittiin 2004 FSF:n johtokuntaan. Hän perusti Creative Commonsin ja on Electronic Frontier Foundationin johtokunnan jäsen. Scientific American -lehti nimitti hänet yhdeksi maailman viidestäkymmenestä huippunäkijästä.
Yksityiselämä

Lawrence Lessing on avoimesti kertonut että katoliset kirkonmiehet seksuaalisesti hyväksikäyttivät häntä kun hän oli alaikäinen.
Fiktiossa

West Wing televisiosarjassa Lawrence Lessigiä esitti Christopher Lloyd
Aiheesta muualla

Wikimedia Commonsissa on kuvia tai muita tiedostoja aiheesta .
Lessigin kotisivu
Mabel Mosquera

| Mitalit> Maa:   Kolumbia.Naisten painonnosto. Olympialaiset  | Mitalit> Maa:   Kolumbia.Naisten painonnosto. Olympialaiset  | Mitalit> Maa:   Kolumbia.Naisten painonnosto. Olympialaiset  | Maa:   Kolumbia> Naisten painonnosto. |
| --- | --- | --- | --- |
|  Pronssia | Ateena 2004 | 53 kg |  |
| Pan-Amerikan kisat  | Pan-Amerikan kisat  | Pan-Amerikan kisat  |  |
|  Kultaa | Santo Domingo 2003 | 53 kg |  |
Mabel Mosquera Mena (s. 1. heinäkuuta 1969 Quibdó, Kolumbia) on kolumbialainen painonnostaja ja olympiamitalisti. Mosquera aloitti painonnostouransa vuonna 1999. Hän voitti pronssia Ateenan olympialaisissa 2004 naisten 53 kilon sarjassa. Hänen tuloksensa kilpailussa oli 197,5 kiloa.
Luettelo Nova Scotian kunnista

Luettelo Nova Scotian kunnista kattaa Kanadan provinssin Nova Scotian kunnat. Nova Scotia on jaettu 54 kuntaan. Kuntia on kolmenlaisia: maalaiskunnat (engl. municipal district), kaupungit (engl. town) ja kunnat joilla on kaupunginoikeudet (engl. regional municipality). Jotkin kunnat käyttävät myös historiallista nimitystä piirikunta county.
| 0 | 1 | 2 |
| --- | --- | --- |
|  Amherst  Annapolis  Annapolis Royal  Antigonish  Antigonishin piirikunta  Argyle  Barrington  Berwick  Bridgetown  Bridgewater  Cape Breton  Chester  Clare  Clark's Harbour  Colchesterin piirikunta  Cumberlandin piirikunta  Digby  Digbyn kunta  |  East Hants  Guysborough  Halifax  Hantsport  Invernessin piirikunta  Kentville  Kingsin piirikunta  Lockeport  Lunenburg  Lunenburgin kunta  Mahone Bay  Middleton  Mulgrave  New Glasgow  Oxford  Parrsboro  Pictou  Pictoun piirikunta  |  Port Hawkesbury  Queens  Richmondin piirikunta  Shelburne  Shelburnen kunta  Springhill  St. Mary's  Stellarton  Stewiacke  Trenton  Truro  Victorian piirikunta  West Hants  Westville  Windsor  Wolfville  Yarmouth  Yarmouthin kunta  |
Luettelo Norwegian Dance Chartin ykkösistä vuonna 2014

Tämä on luettelo Norwegian Dance Chart -listan kärkipaikkaa hallussaan pitäneistä artisteista ja singleistä vuonna 2014.
| Viikko | Artisti(t) | Single | Levy-yhtiö(t) |
| --- | --- | --- | --- |
| 2 |  Calvin Harris & Alesso | Under Control | Sony Music |
| 3 |  Calvin Harris & Alesso | Under Control | Sony Music |
| 4 |  Calvin Harris & Alesso | Under Control | Sony Music |
| 5 |  Calvin Harris & Alesso | Under Control | Sony Music |
| 6 |  Calvin Harris & Alesso | Under Control | Sony Music |
| 7 |  Calvin Harris & Alesso | Under Control | Sony Music |
| 8 |  Hardwell & W&W | Jumper | Sony Music |
| 9 |  Hardwell & W&W | Jumper | Sony Music |
| 10 |  Calvin Harris & Alesso | Under Control | Sony Music |
| 11 |  Tiësto | Red Lights | Universal Music |
| 12 |  Tiësto | Red Lights | Universal Music |
| 13 |  Tiësto | Red Lights | Universal Music |
| 14 |  Tiësto | Red Lights | Universal Music |
| 15 |  Tiësto | Red Lights | Universal Music |
| 16 |  Tiësto | Red Lights | Universal Music |
| 17 |  Tiësto | Red Lights | Universal Music |
| 18 |  Avicii &  Nicky Romero | I Could Be the One (rmx) | Universal Music |
| 19 |  Tiësto | Red Lights | Universal Music |
| 20 |  Tiësto | Red Lights | Universal Music |
| 21 |  Calvin Harris | Red Lights | Summer |
| 22 |  Calvin Harris | Red Lights | Summer |
| 23 |  Calvin Harris | Red Lights | Summer |
| 24 |  Calvin Harris | Red Lights | Summer |
| 25 |  Calvin Harris | Red Lights | Summer |
| 26 |  Calvin Harris | Red Lights | Summer |
| 27 |  Calvin Harris | Red Lights | Summer |
| 28 |  Calvin Harris | Red Lights | Summer |
| 29 |  Calvin Harris | Red Lights | Summer |
| 30 |  Calvin Harris | Red Lights | Summer |
| 31 |  Calvin Harris | Red Lights | Summer |
| 32 |  Calvin Harris | Red Lights | Summer |
| 33 |  David Guetta | Lovers on the Sun | Warner Music |
| 34 |  David Guetta | Lovers on the Sun | Warner Music |
| 35 |  David Guetta | Lovers on the Sun | Warner Music |
| 36 |  David Guetta | Lovers on the Sun | Warner Music |
| 37 |  David Guetta | Lovers on the Sun | Warner Music |
| 38 |  David Guetta | Lovers on the Sun | Warner Music |
| 39 |  David Guetta | Lovers on the Sun | Warner Music |
| 40 |  David Guetta | Lovers on the Sun | Warner Music |
| 41 |  David Guetta | Lovers on the Sun | Warner Music |
| 42 |  Calvin Harris | Blame | Sony Music |
| 43 |  Calvin Harris | Blame | Sony Music |
| 44 |  Calvin Harris | Blame | Sony Music |
| 45 |  Calvin Harris | Blame | Sony Music |
| 46 |  Calvin Harris | Blame | Sony Music |
| 47 |  Calvin Harris | Blame | Sony Music |
| 48 |  Calvin Harris | Blame | Sony Music |
| 49 |  David Guetta | Dangerous | Warner Music |
| 50 |  David Guetta | Dangerous | Warner Music |
| 51 |  David Guetta | Dangerous | Warner Music |
| 52 |  David Guetta | Dangerous | Warner Music |
Mabel Gay

| Mitalit | Mitalit | Mitalit |  |
| --- | --- | --- | --- |
|  Mabel Gay ja Yargelis Savigne Berliinin MM-kilpailuissa 2009. |  Mabel Gay ja Yargelis Savigne Berliinin MM-kilpailuissa 2009. |  Mabel Gay ja Yargelis Savigne Berliinin MM-kilpailuissa 2009. |  |
Maa:   Kuuba
Naisten yleisurheilu
| MM-kilpailut  | MM-kilpailut  | MM-kilpailut  |  |
|  Hopeaa | Berliini 2009 | kolmiloikka |  |
| Sisäratojen MM-kilpailut  | Sisäratojen MM-kilpailut  | Sisäratojen MM-kilpailut  |  |
|  Pronssia | Istanbul 2012 | kolmiloikka |  |
| Pan-Amerikan kisat  | Pan-Amerikan kisat  | Pan-Amerikan kisat  |  |
|  Kultaa | Santo Domingo 2003 |  kolmiloikka |  |
|  Pronssia | Rio de Janeiro 2007 |  kolmiloikka |  |
|  Pronssia | Guadalajara 2011 |  kolmiloikka |  |
Mabel Gay (s. 5. toukokuuta 1983 Santiago de Cuba) on kuubalainen kolmiloikkaaja.
Gay voitti alle 18-vuotiaiden maailmanmestaruuden Bydgoszczissa 1999 tuloksella 13,82. Hän sijoittui alle 20-vuotiaiden MM-kilpailuissa Santiago de Chilessä 2000 neljänneksi ja voitti saman ikäluokan maailmanmestaruuden Kingstonissa 2002 tuloksella 14,09. Hän voitti samana vuonna kultaa myös Ibero-Amerikan mestaruuskilpailuissa ja alle 20-vuotiaiden Keski-Amerikan ja Karibian mestaruuskilpailuissa.
Gay sijoittui Pariisin MM-kilpailuissa 2003 viidenneksi tuloksella 14,52. Saman vuoden Pan-Amerikan kisoissa Santo Domingossa hän voitti kultaa loikittuaan 14,42. Budapestin sisäratojen MM-kilpailuissa 2004 hän oli yhdeksäs. Helsingin MM-kilpailuissa 2005 hän karsiutui loppukilpailusta.
Gay saavutti Keski-Amerikan ja Karibianmeren maiden mestaruuskilpailuissa hopeaa Nassaussa 2005 tuloksella 13,97 ja kultaa Keski-Amerikan ja Karibian kisoissa Cartagenassa 2006 tuloksella 14,20. Moskovan MM-hallikilpailuissa 2006 hän karsiutui loppukilpailusta. Pan-Amerikan kisoissa Rio de Janeirossa 2007 hän sai pronssia loikittuaan 14,26. Hän voitti Keski-Amerikan ja Karibian mestaruuden Calissa 2008 tuloksella 14,19. Pekingin olympialaisissa 2008 hän karsiutui loppukilpailusta.
Gay oli toinen Keski-Amerikan ja Karibian mestaruuskilpailuissa 2009. Berliinin MM-kilpailuissa 2009 hän sai hopeaa tuloksella 14,61. Myöhemmin samana vuonna hän voitti IAAF:n yleisurheilufinaalin tuloksella 14,62. Dohan sisäratojen MM-kilpailuissa 2010 hän oli viides. Daegun MM-kilpailuissa 2011 hän sijoittui neljänneksi ennätyksellään 14,67. Saman vuoden Pan-Amerikan kisoissa Guadalajarassa hän oli kolmas. Istanbulin sisäratojen MM-kilpailuissa 2012 hän voitti pronssia tuloksella 14,29. Moskovan MM-kilpailuissa 2013 hän sijoittui viidenneksi.
Gay on voittanut kolmiloikan Kuuban-mestaruuden 2003, 2006 ja 2013.
Gay hyppäsi ennätyksensä 14,67 Daegussa 1. syyskuuta 2011. Hallissa hän on hypännyt parhaimmillaan 14,57 Budapestissä 2004. Pituushypyssä hänen ennätyksensä on 628 vuodelta 2009.